王禹偁
献转运副使太常李博士
邦计动宸衷，时贤莅浙东。
量宽吞渤澥，气直禀崆峒。
捧诏瑶池下，辞班玉笋中。
馈粮萧相国，制礼叔孙通。
举措敦儒行，谈谐有古风。
冀方思旧政，江表伫成功。
吏畏严霜白，民歌爱日红。
勤王虽运智，修道岂妨公。
旋种烟莎迳，闲科雨竹丛。
养成丹顶鹤，瘦尽雪花骢。
移石情无倦，抄书俸不充。
晨餐烧露笋，秋句写霜枫。
棋阁连花坞，书窗映烛笼。
僧传床树法，客献递诗筒。
饮席螺为盏，吟舟苇作篷。
按琴苔院冷，捣药月堂空。
清白成家计，操修达圣聪。
即徵归象阙，清秩冠鸳鸿。